હિમાચલ પ્રદેશ વિધાનસભાની 68 બેઠકો માટેની ચૂંટણીનું એક જ તબક્કામાં મતદાન સંપન્ન થયું છે. ઓલમોસ્ટ મતદાન ખૂબ જ શાંતિપૂર્ણ માહોલમાં પુરુ થયું છે. મતદારોએ ભારે ઉત્સાહ દર્શાવ્યો છે. સાંજના 6.15 વાગ્યા સુધી મતદારો લાઈનોમાં ઉભા રહ્યાં હતાં. સરેરાશ 74 ટકાથી વધુનું મતદાન થયું છે. હવે પ્રશ્ન એ થાય કે ભાજપ જીતશે કે કોંગ્રેસ જીતશે. વીરભદ્રસિંહ રીપીટ થશે કે પ્રેમ કુમાર સત્તા પર આવશે. જોકે તેનો જવાબ તો હવે 18 ડિસેમ્બરે આવશે. ત્યાં સુધી લોકચૂકાદાની રાહ જોવી રહી. સામાન્ય રીતે હિમાચલ એ પહાડી વિસ્તાર છે અને હાલ ઠંડીની ઋતુ છે, તેથી મતદાન ઓછું થશે તેવી ધારણા હતી. પણ ગત વર્ષ કરતા મતદાન વધારે થાય તેવી ટકાવારી આવશે. ચૂંટણી પંચે સત્તાવાર કહ્યું હતું કે હાલ સરેરાશ 74 ટકાથી વધુ મતદાન થયું છે, પણ આ ટકાવારીમાં વધારો થશે. 2012 વિધાનસભાની ચૂંટણીમાં 74.62 ટકા મતદાન હતું.